[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.7.2005

COM(2005) 341 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την έγκριση κυκλοφορίας στην αγορά λουκάνικων με προσθήκη φυτοστερόλων/φυτοστανόλων ως νέων τροφίμων ή νέων συστατικών τροφίμων σύμφωνα με τον κανονισμό (EΚ) αριθ. 258/97 του Ευρωπαϊκού Κοινοβουλίου και του Συμβουλίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 30 Μαρτίου 2000, η εταιρεία Pouttu Ltd., υπέβαλε, σύμφωνα με το άρθρο 4 του κανονισμού (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων, αίτηση προς τις αρμόδιες αρχές της Φινλανδίας για τη διάθεση στις αγορές τροφίμων με προσθήκη φυτοστερόλων, ως νέων τροφίμων ή νέων συστατικών τροφίμων.

Στην έκθεση αρχικής αξιολόγησης εκ μέρους της Φινλανδίας διαπιστώνεται ότι οι φυτοστερόλες είναι ασφαλείς όσον αφορά την κατανάλωση από τον άνθρωπο. Ωστόσο, άλλα κράτη μέλη προέβαλαν αιτιολογημένες ενστάσεις όσον αφορά τη διάθεσή τους στην αγορά ως νέων τροφίμων ή νέων συστατικών τροφίμων. Ως εκ τούτου απαιτείτο η έκδοση απόφασης έγκρισης μέσω της διαδικασίας της επιτροπολογίας, σύμφωνα με το άρθρο 7 παράγραφος 1 του κανονισμού (ΕΚ) αριθ. 258/97.

Λόγω των ενστάσεων των κρατών μελών, η Επιτροπή ζήτησε τη γνώμη της πρώην επιστημονικής επιτροπής τροφίμων (ΕΕΤ), η οποία εκδόθηκε στις 5 Μαρτίου 2003. Η ΕΕΤ, στη γνώμη της σχετικά με τις αιτήσεις για έγκριση μιας ποικιλίας τροφίμων εμπλουτισμένων με φυτική στερόλη, συμπεριλαμβανόμενης της αίτησης της εταιρείας Pouttu Ltd., κατέληξε στο συμπέρασμα ότι η προσθήκη φυτοστερόλων είναι ασφαλής, υπό τον όρο ότι η ημερήσια κατανάλωση δεν υπερβαίνει τα 3g.

Επίσης, η ΕΕΤ, στη γνώμη της με τίτλο «Γενική γνώμη σχετικά με τις μακροπρόθεσμες επιπτώσεις της λήψης αυξημένων επιπέδων φυτοστερόλων από πολλαπλές διαιτητικές πηγές, με ιδιαίτερη προσοχή στις επιπτώσεις στο βήτα καροτένιο» της 26ης Σεπτεμβρίου 2002, αναφέρει ότι δεν υπάρχουν στοιχεία που να αποδεικνύουν ότι υπάρχει πρόσθετη ωφέλεια από τη λήψη άνω των 3 g/ ημερησίως και ότι η κατανάλωση υψηλής ποσότητας ενδέχεται να προξενήσει ανεπιθύμητες συνέπειες και επομένως κρίνεται καλό να αποφεύγεται η ημερήσια κατανάλωση άνω των 3 g/ φυτικής στερόλης.

Βάσει αυτών, στις 30 Απριλίου 2004 υποβλήθηκε προς ψηφοφορία στη μόνιμη επιτροπή για την τροφική αλυσίδα και την υγεία των ζώων σχέδιο απόφασης της Επιτροπής για την έγκριση της διάθεσης στην αγορά λουκάνικων με προσθήκη φυτοστερολών/φυτοστανολών ως νέων τροφίμων ή νέων συστατικών τροφίμων. Ένδεκα κράτη μέλη ψήφισαν κατά, τρία κράτη μέλη ψήφισαν υπέρ και ένα κράτος μέλος απείχε της ψηφοφορίας.

Η Επιτροπή εξέφερε αρνητική γνώμη επί του σχεδίου που υποβλήθηκε από την Επιτροπή. Συνεπώς, σύμφωνα με το άρθρο 13 παράγραφος 4 σημείο β) του κανονισμού (ΕΚ) αριθ. 258/97 και με το άρθρο 5 της απόφασης 1999/468/ΕΚ του Συμβουλίου, η Επιτροπή πρέπει να υποβάλει στο Συμβούλιο πρόταση σχετικά με τα μέτρα που πρέπει να ληφθούν, το δε Συμβούλιο πρέπει να ενεργήσει εντός τριών μηνών με ειδική πλειοψηφία, και να ενημερώσει το Ευρωπαϊκό Κοινοβούλιο, το οποίο μπορεί να κρίνει ενδεδειγμένο να λάβει θέση σύμφωνα με το άρθρο 8 της προαναφερθείσας απόφασης.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την έγκριση κυκλοφορίας στην αγορά λουκάνικων με προσθήκη φυτοστερόλων/φυτοστανόλων ως νέων τροφίμων ή νέων συστατικών τροφίμων σύμφωνα με τον κανονισμό (EΚ) αριθ. 258/97 του Ευρωπαϊκού Κοινοβουλίου και του Συμβουλίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 258/97του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων[1], και ιδίως το άρθρο 7,

Έχοντας υπόψη την πρόταση της Επιτροπής,

Εκτιμώντας τα ακόλουθα:

(1) Στις 30 Μαρτίου 2000 η εταιρεία Pouttu Ltd. υπέβαλε αίτηση προς τις αρμόδιες αρχές της Φινλανδίας για την κυκλοφορία τροφίμων με προσθήκη φυτοστερόλων στην αγορά ως νέων τροφίμων ή νέων συστατικών τροφίμων.

(2) Στις 23 Οκτωβρίου 2000 οι αρμόδιες αρχές της Φινλανδίας εξέδωσαν την αρχική τους έκθεση αξιολόγησης.

(3) Στην αρχική του έκθεση αξιολόγησης, ο αρμόδιος για την αξιολόγηση της ασφάλειας των τροφίμων φορέας της Φινλανδίας κατέληξε στο συμπέρασμα ότι οι φυτοστερόλες/φυτοστανόλες είναι ασφαλείς για κατανάλωση από τον άνθρωπο.

(4) Η Επιτροπή διαβίβασε αυτήν την αρχική έκθεση αξιολόγησης σε όλα τα κράτη μέλη στις 12 Δεκεμβρίου 2000

(5) Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού, προεβλήθησαν αιτιολογημένες ενστάσεις σχετικά με την κυκλοφορία των προϊόντων στην αγορά σύμφωνα με την εν λόγω διάταξη.

(6) Η επιστημονική επιτροπή τροφίμων (ΕΕΤ) στη γνώμη της με τίτλο «Γενική γνώμη σχετικά με τις μακροπρόθεσμες επιπτώσεις της λήψης αυξημένων επιπέδων φυτοστερολών από πολλαπλές διαιτητικές πηγές με ιδιαίτερη προσοχή στις επιπτώσεις στο β-καροτένιο», της 26ης Σεπτεμβρίου 2002, ανέφερε ότι δεν υπάρχουν στοιχεία που να αποδεικνύουν ότι υπάρχει πρόσθετη ωφέλεια από τη λήψη άνω των 3 g/ημέρα και η κατανάλωση μεγάλης ποσότητας ενδέχεται να έχει ανεπιθύμητες συνέπειες είναι επομένως κρίνεται σκόπιμο να αποφεύγεται η πρόσληψη φυτοστερόλων άνω των 3g/ημέρα·

(7) Επιπλέον, η ΕΕΤ στη γνώμη της σχετικά με τις αιτήσεις για έγκριση διαφόρων τροφίμων εμπλουτισμένων με φυτική στερόλη, της 5ης Μαρτίου 2003, επανέλαβε τις ανησυχίες της σχετικά με τις σωρευτικές προσλήψεις ευρείας δέσμης τροφίμων με πρόσθετες φυτοστερόλες. Εντούτοις, συγχρόνως η ΕΕΤ επιβεβαίωσε σχετικά με την αίτηση της Pouttu Ltd. ότι η προσθήκη φυτοστερολών σε ευρεία δέσμη προϊόντων κρέατος ήταν ασφαλής·

(8) Για να ανταποκριθεί στις ανησυχίες σχετικά με τις σωρευτικές προσλήψεις φυτοστερολών/φυτοστανολών από διάφορα προϊόντα η Pouttu Ltd. συμφώνησε ως εκ τούτου να περιορίσει την αρχική αίτηση στα λουκάνικα μειωμένου λίπους.

(9) Ο κανονισμός (EΚ) αριθ. 608/2004[2] της Επιτροπής για τη σήμανση των τροφίμων και των συστατικών τροφίμων με προσθήκη φυτοστερόλων, φυτοστερολεστέρων, φυτοστανόλων ή/και φυτοστανολεστέρων εξασφαλίζει ότι οι καταναλωτές λαμβάνουν τις αναγκαίες πληροφορίες προκειμένου να αποφεύγουν την υπερβολική κατανάλωση πρόσθετων φυτοστερολών.

(10) Η μόνιμη επιτροπή για την τροφική αλυσίδα και την υγεία των ζώων δεν εξέδωσε ευνοϊκή γνώμη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο

Τα τρόφιμα και τα συστατικά τροφίμων, που περιγράφονται στο παράρτημα 1, με προσθήκη φυτοστερόλων/φυτοστανόλων, όπως διευκρινίζεται στο παράρτημα 2, στο εξής καλούμενα «τα προϊόντα», δύνανται να διατεθούν στην αγορά της Κοινότητας.

Άρθρο 2

Τα προϊόντα πρέπει να παρασκευάζονται με τρόπο ώστε να μπορούν εύκολα να κατανέμονται σε μερίδες που περιέχουν, κατ’ ανώτατο όριο, είτε 3g (στην περίπτωση μίας μερίδας ημερησίως) είτε 1g (στην περίπτωση τριών μερίδων ημερησίως) πρόσθετων φυτοστερόλων/φυτοστανόλων.

Τα κομμένα σε φέτες λουκάνικα πρέπει να συσκευάζονται σε μερίδες.

Άρθρο 3

Η παρούσα απόφαση απευθύνεται στην εταιρεία Pouttu Ltd. Vanha Talvitie 11 C,FIN – 00580 Ελσίνκι.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Προϊόντα που αναφέρονται στο άρθρο

Λουκάνικα με μειωμένα λιπαρά (συνολικά λιπαρά ≤ 10%· κορεσμένα λιπαρά ≤ 5%).

Παράρτημα 2

Προδιαγραφές για τις φυτοστερόλες και φυτοστανόλες που προστίθενται σε τρόφιμα και συστατικά τροφίμων

Ορισμός:

Οι φυτοστερόλες και οι φυτοστανόλες είναι στερόλες και στανόλες που εξάγονται από φυτά και ενδέχεται να παρουσιάζονται ως ελεύθερες στερόλες και στανόλες ή εστεροποιημένες με λιπαρά οξέα κατάλληλα για τρόφιμα.

Σύνθεση (με GC-FID ή ισοδύναμη μέθοδο)

( 80% βήτα σιτοστερόλη

( 15% βήτα σιτοστανόλη

( 40% καμπεστερόλη

( 5% καμπεστανόλη

( 30% στιγμαστερόλη

( 3% βρασσικαστερόλη

( 3% άλλες στερόλες/στανόλες

Μόλυνση/Καθαρότητα (με GC-FID ή ισοδύναμη μέθοδο)

Οι φυτοστερόλες και οι φυτοστανόλες που εξάγονται από πηγές εκτός του κατάλληλου για τρόφιμα ελαιολάδου δεν πρέπει να περιέχουν ρύπους· αυτό εξασφαλίζεται καλύτερα εάν το ποσοστό καθαρότητας του συστατικού φυτοστερόλης/φυτοστανόλης είναι μεγαλύτερο του 99%.

[1] ΕΕ L 43 της 14ης Φεβρουαρίου 1997, σ. 1.

[2] ΕΕ L 97, της 1.4.2004, σ. 44